
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Предшколске установе "Пчелица" из Ниша, поводом притужбе A.A. из Ниша, Заштитник грађана

У Т В Р Ђ У Ј Е
I
Предшколска установа "Пчелица" из Ниша чини пропусте у раду јер одбија да, као веродостојна, прихвати уверења о здравственој способности деце која, приликом пружања здравствених услуга у складу са законом и решењем Министарства здравља, издају здравствене установе организоване у приватној својини (приватна пракса). 

На основу Уставом и законом прописаних овлашћења, Заштитник грађана упућује Предшколској установи "Пчелица" из Ниша следеће 

П Р Е П О Р У К Е

I

Потребно је да убудуће Предшколска установа "Пчелица", као веродостојне, прихвата уверења о здравственој способности деце које, приликом пружања здравствених услуга у складу са законом и решењем Министарства здравља, издају здравствене установе организоване у приватној својини.
II

Потребно је да Предшколска установа "Пчелица" на прикладан начин обавести родитеље о препорукама Заштитника грађана и начину на који је по њима поступила.
Предшколска установа "Пчелица" из Ниша обавестиће Заштитника грађана о поступању по препорукама у року од 60 дана од дана пријема овог акта уз достављање доказа о поступању по препорукама.
Р а з л о з и

Заштитник грађана примио је притужбу A.A. из Ниша на рад Предшколске установе "Пчелица" из Ниша (у даљем тексту: Установа). У притужби се наводи да Установа одбија да прихвати као веродостојне потврде о здравственој способности деце, када их издаје здравствена установа у приватној својини.

Заштитник грађана спровео је поступак контроле законитости и правилности рада Установе и Министарства здравља, па је на основу навода притужбе и њених допуна, изјашњења Установе бр. 2395 од 20. 04. 2012. год. и бр. 7947 од 24. 09. 2014. год. и изјашњења Министарства здравља бр. 531-01-466/2012-07 од 26. 11. 2012. год. и од 09. 01. 2014. године, утврдио следеће чињенично стање:
Предшколска установа „Пчелица“ из Ниша не прихвата уверења о здравственој способности деце од здравствених установа које су организоване у приватној својини. Ову одлуку Установа заснива на тумачењу одредаба Упутства министра здравља за спровођење превентивне здравствене заштите у предшколским установама, бр. 500-01-81/96-01 од 12. 04. 1996. године и ставовима инспекцијских и санитарних органа који „захтевају поштовање прописа из санитарних и хигијенских области и прихватају потврде о здравственој способности деце искључиво од стране домова здравља“
. У вези са примедбама родитеља, Установа није, ради прибављања стручног става надлежног органа, самостално или преко надлежног органа управе града Ниша, затражила и прибавила мишљење и став Министарства здравља. Према информацијама којима Установа располаже, у току је припрема новог подзаконског акта којим ће „бити предвиђено изједначавање изабраног лекара из приватне праксе и изабраног лекара из државне институције – дома здравља“
.
Министарство здравља обавестило је Заштитника грађана о следећем
: 

· прописима у области здравствене заштите није прецизирано ко је овлашћен да издаје уверење о здравственој способности деце ради боравка у предшколској установи;
· постојећи прописи нису предвидели разлику између организованих облика обављања здравствене делатности у државној и оних који су организовани у приватној својини;
· не постоји правни основ за разликовање лекарских извештаја издатих у организованим облицима здравствене службе у приватној или државној својини, уколико се исти односе на послове које ти облици, сходно решењу Министарства здравља, обављају;
· Упутство за спровођење превентивне здравствене заштите у предшколским установама бр. 500-01-81/96-01 од 12. 04. 1996. године „ни на који начин не искључује могућност да лекар педијатар у приватној пракси или здравственој установи у приватној својини може вршити прегледе деце, која због болести, одсуствују из предшколске установе“;

· Правилником о начину и поступку остваривања права из обавезног здравственог осигурања је „утврђен статус и овлашћење лекара у приватној пракси да даје мишљење о здравственом стању детета ради остваривања права осигураника на одсуствовање с рада због неопходне неге детета“.

Градски завод за јавно здравље Београд упутио је Секретаријату за образовање и дечју заштиту Градске управе града Београда стручно мишљење да потврду коју родитељи доносе након одсуства детета из предшколске установе „може да изда изабрани педијатар како у државном сектору, тако и из приватне лекарске ординације“
.
***
Приликом утврђивања пропуста, Заштитник грађана руководио се одредбама Закона о основама система образовања и васпитања
, Закона о предшколском васпитању и образовању
, Закона о здравственој заштити
, Закона о здравственом осигурању
, Правилника о превентивној здравственој заштити и стручној спреми здравствених радника у предшколским установама
, Правилника о начину и поступку остваривања права из обавезног здравственог осигурања
 и Упутства министра здравља за спровођење превентивне здравствене заштите у предшколским установама
.
Здравствену службу у Републици Србији чине здравствене установе и други облици здравствене службе (приватна пракса), који се оснивају ради спровођења и обезбеђивања здравствене заштите, као и здравствени радници, односно здравствени сарадници, који обављају здравствену делатност
. Здравствене установе могу се оснивати средствима у државној или приватној својини, изузев у случајевима прописаним законом.

Лекар у приватној пракси може да даје мишљење о здравственом стању детета ради остваривања права осигураника на одсуствовање са рада због неопходне посебне неге детета у складу са законом
.

Пријем детета које је због болести или другог разлога одсуствовало из предшколске установе дуже од седам дана врши се само на основу упута изабраног лекара (педијатра)
.
Закони који уређују област (предшколског) образовања и васпитања и област здравствене заштите и здравственог осигурања, не садрже друге одредбе које се односе на однос установа образовања и васпитања и здравствених установа, нити прописују облик организовања здравствене службе као услов за прихватање исправа које оне сачине а које се односе на здравствену способност детета да похађа установе образовања и васпитања.

***

У конкретном случају, Установа је донела одлуку да као веродостојна прихвата само уверења о здравственој способности детета издата у здравственим установама у државној својини, на основу тумачења прописа и  ставова инспекцијских служби које Установа није документовала у поступку који је Заштитник грађана водио. Од Министарства здравља, које је надлежно да да тумачење прописа које је донело (укључујући и Упутство министра здравља), Установа није – самостално или преко надлежног органа управе града Ниша -тражила мишљење, односно стручни став. Својим поступањем, које нема утемељења у прописима, Установа је родитеље довела у заблуду да потврде лекара у установама организованим у приватној својини немају правну ваљаност и изложила их непотребним додатним напорима и трошковима.
Имајући у виду податке које је доставила контролисана установа и информације и ставове надлежног органа – Министарства здравља, Заштитник грађана није нашао основ за закључак да постоји било каква правна или стручна сметња да Предшколска установа прихвата, као ваљане, потврде, уверења или упуте о здравственој способности детета које издају лекари који раде у здравственим установама у приватној својини, када те потврде издају при обављању регистроване делатности у складу са законом и решењем Министарства здравља. 

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Предшколској установи "Пчелица" из Ниша у циљу унапређења рада органа управе и спречавања сличних пропуста у будућности.

	
	ЗАМЕНИЦА ЗАШТИТНИКА ГРАЂАНА

	
	

	
	Гордана Стевановић


	Доставити:

· копија Министарству просвете, науке и технолошког развоја 
· копија Министарству здравља
· копија Управи за дечју, социјалну и примарну здравствену заштиту града Ниша
· копија подносиоцу притужбе


� изјашњење Установе бр. 2395 од 20. 04. 2012. год.


� изјашњење Установе бр. 7947 од 25. 09. 2014. год.


� акти Министарства здравља бр. 531-01-466/2012-07 од 26. 11. 2012. год. и од 09. 01. 2014. године


� акт Градског завода за јавно здравље Београд бр. 578 од 29. 01. 2010. године


� „Сл. гласник РС“ бр. 72/09, 52/11 и 55/13


� „Сл. гласник РС“ бр. 18/10


� „Сл. гласник РС“ бр. 107/05, 72/09, 88/10, 99/10, 57/11, 119/12, 45/13 и 93/14


� „Сл. гласник РС“ бр. 107/05, 109/05, 57/11, 110/12, 119/12, 99/14, 123/14 и 126/14


� „Сл. гласник РС“ бр. 73/94


� „Сл. гласник РС“ бр. 10/10, 18/10, 46/10, 52/10, 80/10, 60/11 и 1/13


� бр. 500-01-81/96-01 од 12. 04. 1996. године


� чл. 6. Закона о здравственој заштити


� чл. 46. Закона о здравственој заштити


� чл. 38б Правилника о начину и поступку остваривања права из обавезног здравственог осигурања


� Упутство министра здравља за спровођење превентивне здравствене заштите у предшколским установама, Поглавље III „Дневна контрола здравственог стања детета“ 

